Morten Helveg Petersen (RV), 2006-01-19:
Danske soldater leverer en flot indsats under ekstremt vanskelige forhold i Irak i dag; de fortjener stor anerkendelse.
Det Radikale Venstre støtter regeringens beslutningsforslag om forlængelse af det danske militære bidrag, men siger samtidig, som vi har gjort gennem knap et år nu, at den 1. juli 2006 skal være seneste tidspunkt for afslutning af det danske militære engagement i sin nuværende form.
Danmark bør dog også efter dette tidspunkt bidrage til fremme af stabilitet, demokrati, udvikling og sikkerhed i Irak, og der kan lægges særlig vægt på at støtte løsning af NATO's opgave i Irak omkring træning, lige så vel som vi gerne støtter en langsigtet genopbygningsindsats.
Den politiske proces i Irak som omtalt i FNresolution 1546 nærmer sig sin afslutning.
Vi kan derfor påbegynde overdragelsen af ansvaret.
Kun irakerne selv kan skabe fred på lang sigt.
Derfor skal der trænes irakiske sikkerhedsstyrker, og der skal trænes et stærkt og troværdigt politi.
Vi har imidlertid tidligere foreslået en forstærket træningsindsats i perioden frem til den 1. juli 2006.
Det har regeringen afvist.
Vi har haft meget svært ved at komme i dialog med regeringen omkring de her forhold, på trods af at vi har fremlagt vores konkrete planer og strategier for knap et år siden.
Der er nu snart opstillet tre dansktrænede irakiske bataljoner.
Amerikanerne siger som en tommelfingerregel, at tre irakiske bataljoner kan erstatte én fra koalitionen – også derfor kan vi snart påbegynde overdragelse af ansvaret.
Regeringen har endnu ikke udarbejdet en egentlig strategi for tilbagetrækning, og det på trods af at det står lysende klart, at flere koalitionspartnere allerede har trukket sig ud af Irak, og at stort set alle resterende lande i koalitionen, inklusive USA, inklusive Storbritannien, går med seriøse overvejelser om troppereduktioner – vel at mærke troppereduktioner, der langt overstiger det nuværende danske bidrag på omkring 530 mand.
Vi har efterlyst en plan for tilbagetrækning af de danske styrker helt tilbage fra efteråret 2004, og vi kan se, hvordan der i andre lande pågår en sådan intens debat.
Norge og Holland har trukket sig ud; USA har hjemsendt 20.000 soldater hen over julen og taler om konkrete exitstrategier; Italien – ca. 3.000 soldater skal ud i år; og alt tyder på, at Storbritannien vil skære betragteligt i antallet af udsendte soldater og måske trække sig helt hjem.
Dertil kommer, at der desværre er god brug for danske soldaters dygtige indsats mange andre steder på kloden.
Som eksempel kan nævnes, at NATO mangler 6.000 mand i Afghanistan; som eksempel kan nævnes, at FN ønsker 20.000 flere soldater til Dafur, hvis folkemordet skal stoppes – et folkemord, der har kostet tusinder og atter tusinder af menneskeliv og har drevet millioner på flugt.
Så der er god brug for en dansk indsats også andre steder på kloden.
Som led i debatten om beslutningsforslaget finder vi det nødvendigt at gøre det klart, at den danske regering som deltager i militære operationer har et ansvar for, at international ret til hver en tid og under alle omstændigheder skal overholdes.
Det samme gælder for de irakiske sikkerhedsstyrker og det irakiske politi, som er trænet og støttet af koalitionen, og som desværre også har gjort sig skyldig også i alvorlige overgreb.
Endvidere bør regeringen være opmærksom på denne problematik samt løbende evaluere udviklingen med samtænkning af civile og militære indsatser.